정조 24년
庚申閏四月二十四日辰時上御誠正閣左副承旨入侍時左副承旨洪樂游假注書呂東植記注官承膺祚金啓濂以次進伏訖命書傳敎曰大臣備局堂上引見又命書榻敎曰全羅監司入侍賤臣承命出傳與全羅監司金達淳偕入進伏上曰引見旣已命下則次對何不卽入乎注書更爲出去偕入也賤臣承命出傳同副承旨曺錫中事變假注書南吉寬領議政李秉模左議政沈煥之右議政李時秀行上護軍李祖源行兵曹判書金載瓚刑曹判書李得臣吏曹判書徐龍輔知訓鍊徐有大禮曹判書李晩秀行護軍申大顯李得濟漢城左尹申大謙行護軍李漢豐李書九行左承旨李益運修撰金履載持平申龜朝以次進伏上曰承旨先爲入侍則引見命下之後次對承旨何不引次對卽入而更爲成班於閤外乎史官座目單子之又爲捧入尤豈成說此等體例承宣不能詳知誠駭然矣秉模等曰去夜稍熱聖體若何上曰近以悶旱焦勞度日故膈候稍覺有添時發煩渴之症每日進竹瀝少許以爲止渴之方而別無效益矣時秀曰竹瀝是涼劑也每日進御則或不無過涼之慮矣秉模曰夏節引飮誠爲伏悶而朝候稍熱又此酬應下情不勝悶慮矣上曰卿之出疆在邇故有此召接矣秉模等曰王大妃殿氣候何如上曰一樣矣秉模等曰惠慶宮氣候何如上曰一樣矣上曰久未得雨民事切悶農形所聞果爲如何秉模曰以近畿農形觀之兩麥則優可免歉矣上曰旣往之雨澤稍閟來頭事雖難預料或不至於一直旱乾耶秉模曰來頭則似當周洽而固不可預料矣上曰今日稍有雨意而其有驗亦未可必也昨日日熱有加於今日而亦爲漠然未知何日可得霑霔之喜耶時秀曰今日果有雨意似於數日內有得雨之望矣上曰次對爲之秉模曰臣於出疆之前欲以狀啓文書盡爲稟處而其中當爲草記者更以草記仰奏乎上曰今適登筵仍爲稟處好矣秉模曰江界府使徐美修狀啓有草記回啓之命而今適登筵敢此仰達矣取見其狀本則其一逐年蔘戶之斂價添補殆近萬緡勢屬遑汲所見切矜今若以小茂昌爲界屬之厚州則自其境沿江以下恰爲五十里回德嶺下帿竹峰乃是茂昌之小祖山以此爲限則或爲百餘里或爲七八十里而沿江五十里之間開野作局之地以耕則將不知幾千日以居則足可容近萬戶本邑蔘場中最稱膏腴折衷於五十里之間量定其五斤蔘之稅則在彼旣不過多在此亦云小補事也其一民弊中最切急者軍役居先可救之道亦無出於闢廢郡作軍田使之兵農相寓防把不勞則沿江一帶漸成居守之勢把糧千包自無空費之患水上則自小茂昌下至杜芝洞爲三十里水下則自慈城江下至故芮洞爲九十里要皆爲可耕可居之土許民入接一以紓切痼之軍弊一以固沿邊之守禦恐合便宜厚州割付若先於本邑之加闢則目下民勢實有一空之慮設施諸條列錄于下事也其一杜芝洞以上故芮洞以下請闢之地乃爲百有餘里若無官長之檢束則新入之民全不齊整可合設鎭處先移一二鎭將使之嚴束察飭隨入隨闢平均割給一洞盡闢村不稀疎然後更許隣坪以爲漸次連路之地先從沿江限數十步禁耕以爲植木設柵之地劃田之規長廣百尺作爲一日耕每軍一戶定給幾日耕非軍之戶稍減耕數而務令田在內家在外則庶倣上世限田之制軍田則作爲公田禁其買賣事也其一闢荒之請專爲除軍弊分蔘役之計則新入之民皆當應軍役新闢之土皆當作軍田雖鄕訓之類家出一丁然後始許給田而軍額定以一千俾充六十把一將七卒兩番交替之數滿額之後始給民田俾應蔘役而軍戶除蔘蔘戶除軍無使疊役若令江邊新屬之軍遠赴邑底操鍊之場則事近疊苦弊當不少此則專責守邊勿令赴操事也其一今若許闢則無論軍田民田竝令當年出稅至於防役蔘役期以翌年排定事也其一請闢之地若蒙準許則自杜芝洞至故芮洞防守之所似爲四十餘把水上則使杜芝洞以上新入之軍守之水下則使故芮洞以下新入之軍守之俾除遠赴之勞把所近處略略起墾兼作秋防之糧事也其一此邑折米恰爲五萬而民戶不過八千抄其難捧者則當分之戶僅爲四千民不支堪勢所必至廢郡許闢則以附近倉穀略分於新入之民仍作新倉分留之資防把糧則無論田稅還耗取辦於其中前所應分之把糧條一萬石儲留於府城之內俾作緩急之需事也其一田摠之踏驗實無以輕易下手若得諸弊之變通不出數年去者必還陳者隨起姑俟其時或量或驗則元摠似不甚縮事也其一馬馬海堡從浦鎭初無嶺隘又非基址之占宜數間公廨五六鎭卒不成樣而至於夞怪鎭一般疲弊江邊兩處如或許闢則夞怪移設于蘆洞馬馬海移設于杜芝洞之河山舊堡則移此無用之殘鎭守彼賊路之要衝上土舊鎭則移設三川防之後惜其空虛創設別將終不廢棄則從浦萬戶移守此鎭實合關防仍革之宜伐登鎭處於滿浦高山里之間鎭守之緊視兩鎭無異而惟此獨鎭爲久勤之窠威令不行兼以數遞漸生百弊一依境內九鎭例以有履歷名武差送事也其一信蔘錢封留爲四萬三千餘兩而凡係公用就此推移見今實留僅爲折半或値有事若令竝督則猝地充納闔境騷擾每年二千兩式除減分置各邑俾無前頭尾大之弊事也其一本邑以邊上重鎭且兼防營故抄定別武士三百三十人而本境一百七十六渭楚兩邑各七十七合屬防營每年節度使巡到本邑合設都試矣一自停巡之後自本府試取三十人送赴兵營都試而入格每出一二例費殆過百金故營下赴試抵死圖避闕額無以充數自今年一依灣府例別武士都試依例設行於本府參試官自兵營趁期差送如式試取優等及沒技入格者報于兵營以爲一體修啓試規三邑各自前期試抄如諸道各邑公都會初擇之例而每十取一以三十三人都試于防營事也所論諸條本末俱該利病躍如非出喜功喜事之立談實有料彼料己之的見蔘弊軍弊說救瞭如指掌割界定界形便昭然在目以至移鎭也設柵也出稅也分役也還政也田政也無不論列根據至於軍田之策尤是必可行之良法而事係邊門重政不可不使道帥臣各陳意見卽爲關問於西北兩道道帥臣論理狀聞後稟處其中信蔘錢區處事及別武士都試依灣府例設行於本府事俱合便宜又非大更張不必更煩往復而亦係邊邑事情一體關問於該道道帥臣後稟處何如上曰左右相之意何如煥之曰江界府使狀請中所論諸條精確周備似非泛然措劃之比其中不可不關問兩界道帥臣以其便否論報者外一二條自朝家特爲聽施亦似好矣時秀曰觀其狀辭料量審細論列精確大有意見固合從施而事係邊上大變通不可不更問於兩界道帥臣矣上曰依卿等言問于道帥臣使卽狀聞俾無更爲淹滯之弊而其中信蔘事別武士都試事先爲許施可也出擧條秉模曰頃因戶曹判書李在學所啓詳考穀簿後草記稟處事蒙允而今適登筵敢此仰達矣取考穀簿則諸道所在戶曹元會穀合爲三十萬餘石入不當出無處不然而兩西北關則例以軍餉田稅推移取用固當仍舊施行其餘五道則元會之一年耗條只爲八百餘石而一自常賑穀不許移錄之後各樣公用每以他衙門穀推移取用又不得會減於穀主衙門以致加下之夥多見今京畿加下米各穀爲五千九百餘石湖西加下米各穀爲四千六百餘石湖南加下米各穀爲九千九百餘石嶺南則雖無目前加下而亦甚苟簡關東則近年加下自本道已以常賑穀移錄及今釐正在所不已三道加下二萬餘石依該堂所奏爲先以常賑穀準折移錄關東之已移錄者亦令仍施嗣後支用之道不可不較量折衷別般變通兩南則常賑穀時在稍裕可無犯用元穀之慮元會不足之數依前以常賑穀移錄取用京畿湖西關東元會常賑俱爲艱乏勢將推移於他衙門京畿則本道所在戶曹句管半分條庚戌貿租一萬一千五百餘石備局句管盡分條營賑穀中稷租各一萬石春牟五千石嶺南所在半分條右兵營穀中米一萬石租一萬七千石湖西所在戶曹句管半分條己酉貿米一萬二千石湖西則本道所在戶曹句管半分條己酉貿米三千石備局句管盡分條北穀中租二萬五千石嶺南穀中租一萬二千五百石關東則本道所在半分條備局句管穀中田米二百石太八百石租粟各五百石木麥一千石春牟秋牟小豆各四百石耳牟二千石嶺南所在半分條右兵營穀中米一萬六千石租二萬六千石都合折米九萬一百八十六石特爲除出劃付三道名之曰備局句管別會穀自備局句管而半分條則依前半分盡分條則依前盡分歲末磨勘於本司會案成冊一件依元會穀例自各邑分四等修送戶曹而戶曹待各邑請報以其耗條從略移劃使之支用每於歲初通計一年移劃之數枚報本司各樣恤典之或用元會或用常賑道各異例自今爲始凡係恤典竝以賑廳穀會減關東所納司饔院白土價竝船價依嶺南例以惠廳穀會減事定式施行則雖未可謂頓然改觀庶足爲元會常賑互相維持之道至於京畿關東區劃之湖西嶺南所在穀元穀移作與耗條取用間該曹該道自可有往復善處之道以此分付大抵穀簿之繁雜誠一弊竇更添別般名色極知其萬萬重難而不劃穀物則諸道事勢漸屬難支旣屬穀物而不立名色則該曹無以區別會計各邑亦難指的請報故不得已有此通變而若論救弊之策莫如用度之節省近來外邑公下循襲謬例每多濫觴所報會案該曹亦不趁卽覈察吏胥之玩法滋奸未必不由於此嚴飭該曹溯考査櫛淸汰冒濫仍以存減實數別具單草記之意一體分付何如上曰左右相之意何如煥之曰戶曹穀物劃給事領相久費商度有此區劃蓋其事勢似不得不然矣時秀曰以一衙門穀分留之或多或少雖似斑駁而盡分穀數萬石之更添實爲重難今此區劃蓋出於不得已矣秉模曰僚相之議別無參差依此擧行之意分付何如上曰依爲之出擧條秉模曰前持平趙恒鎭上疏批旨內群山咸悅倉合設事依爾言問于大臣及曾經道臣使之草記事命下而今適登筵敢此仰達矣謹依批旨便否問于曾經道臣則戶曹判書李在學以爲兩漕船量其容載之數自有所定之額雖令合倉不可減船則可去數十隻之說未知其有據且兩處稅穀之分捧各從屬邑之附近若使納於聖堂者移納於群山則非但道里之不均多有事勢之掣礙雖以領運一事言之分之則船少而檢束專一合之則船多而疎虞莫甚以此以彼恐不可遽議合倉云吏曹判書徐龍輔以爲船隻之增減不在於漕倉之分合而聖堂之專管八邑群山之分屬七邑古人創施之初自有斟量於道里之遠近轉輸之難易則今不可遽議更張云行護軍李書九以爲白馬下流漸就湮淤雖有移聖堂合群山之議而屬邑轉輸程途遼絶民必病之漕船則又無因此減額之理不如仍舊之爲便云兵曹參判閔台爀以爲今此臺疏中兩倉合一之論寔出於愛養松材之策而若其可去漕船屢十隻之說誠不知其所以也兩倉今雖合設穀數自如則船數亦當自如矣屢十船隻何由而可去乎若曰以一倉漕船可運兩倉所捧云則便同匹馬添卜其勢末由然則移民轉輸之弊姑捨先劃船隻變通之道然後松政可論而若無其策則與其合而無愛養之效不若分而祛移納之弊以此以彼恐不可遽議云行護軍尹行元以爲群山聖堂兩倉合設之議自前有之而屬邑納稅道里稍遠民有轉輸之勞每隻載穀自有定數船無減省之效姑爲依前仍置似合便宜云矣分合之論前後非一而若合於群山則程途倍遠之民勢必難支若欲使聖堂捧稅群山領運則不但管領之不專可以先發之群山漕船將因此而遲却旬望此亦豈非掣礙之端乎雖以船隻言之屬此屬彼實無加減之道姑爲仍前置之何如上曰依爲之出擧條秉模曰頃因開城留守金勉柱所報嶺南某樣公貨中二萬三千餘兩推移劃送以爲支勅之需事筵稟行會矣卽見該留守更報則以爲今此劃給誠甚多幸而若以嶺南所在管理穀每年耗條作錢還報則畢報之期將費多年本府勅需亦無以存本需用南倉留庫錢限八九萬兩許貸則一年利條恰爲萬餘兩就其中計除開市所入以其餘數及管理穀耗作錢每年流伊計報爲辭矣嶺南南倉錢見今餘儲無多八九萬兩推移非所可論竝與前擧條置之兩西勅需以今留在雖除二三勅所需足可以推移共濟關西勅需六萬兩海西勅需四萬兩合十萬兩劃付松都限年定數次次流償仍以本錢永作該府勅需而準報年限可以坐計令守臣指的報本司亦令兩道道臣每年備報形止一一馳報何如上曰依爲之出擧條秉模曰頃因嶺南各驛驛卒等呈訴使行求請物種之使驛書者馱運領納之弊係是法外變通矯救之策論列報來之意自備局行會該道矣卽見慶尙監司申耆所報則以爲使行求請物種之驛卒替納雖曰謬例實爲痼弊其所釐革斷不可已如欲更張但當拔本塞源蓋各處求請物種自有原定價本故各道營邑多有代納之例今若以錢代捧則無一毫有害於治行且除乾糧廳雜物作錢之弊自今爲始使行所納竝許代錢事定式施行爲請矣臣亦屢膺使事所謂代錢少無加損道臣所報又如此不必持難依此施行之意分付譯員及該道何如上曰依爲之出擧條秉模曰使行時承文院書員近雖除減今番則適値炎潦之節使事有重欲爲帶去而不必更出已減之窠與藥房書員換去則事涉兩便亦無日後援例之慮故敢此仰達矣上曰依爲之出擧條秉模曰今番使行不虞備例帶外依癸未年奏請行例關西銀三千兩出給待回還還納之意分付該道及行中任譯何如上曰依爲之出擧條敎秉模曰暑節當前卿之行役誠爲可念矣秉模曰王靈所曁必當好爲往返而臣於今番幸値千一之慶會猥承奉使之命非但臣心之歡欣慶忭雖使他人傍邊亦必爲之聳喜矣第臣所帶官銜旣已載錄文字之後雖蒙遞免亦與仍帶無異本兼諸任竝賜體諒是臣區區之望也上曰一邊以時相書銜一邊以原任拜表豈可成說乎且來頭慶禮尤有所重此時捨卿非所可論卿之辭懇誠爲過矣秉模曰今筵若未蒙體諒之恩發行後更當以文字畢陳餘懇矣臣於平日一疏一箚未敢輕遽爲之而今番則瀆撓之嫌有不暇顧矣至於命召則尤不敢仍佩往來發行時當來納于政院矣上曰本職旣仍帶則命召亦何可來納乎卿言誠過矣上曰左右相亦有所奏事乎煥之曰臣則別無可奏者矣時秀曰臨殿稍久酬應旣多伏望還內焉上曰別無損節矣仍命大臣就座載瓚曰向以武臣南行令兵曹收用事有所下敎矣武南區處窠闕無多如武兼及訓鍊院等窠皆非武南通擬之岐矣上曰前例亦果詳考乎載瓚曰前例則未及詳考矣上曰更加詳考後筵來奏也上曰武南之收用於兵曹者卽亦淸仕路之道也秉模曰然矣向因下敎以武南有移差備郞者而其中亦多年老之人難責以供職矣上曰年老者從他岐次次區處之地好矣上曰敦寧都正中亦有在外人乎龍輔曰在外者果有之矣上曰在外人改差以蔭官陞資人當爲者檢擬爲好而年前因特敎以尹謐檢擬除拜矣其外如成大中者同是曾經侍從而或爲或否有涉斑駁今若以此等人排望擬入則果當何如秉模曰此是特例有非自下遽議之事矣龍輔曰此亦公器也尹謐則雖以特敎參錯擬入而今若以此等人排備三望則恐有仍成已例之慮矣命書榻敎曰實都正中在外人改差當爲人未及爲者以爲次次檢擬之地上曰臺諫何不入來注書出去偕入而未及入來者隨到隨入事分付也吉寬承命出傳與持平申龜朝偕入進伏命龜朝進前敎曰三司合啓兩司合啓則諫院不備置之憲府亦無前啓如有新啓陳奏好矣龜朝曰合啓中四啓關係何如負犯何如許久靳允輿憤未洩何幸聖斷赫然快賜允從而側聽閱月傳旨未下致使莫重之四啓反在於不生不滅之科臣不勝訝惑抑菀之忱請亟下四啓依允之傳旨卽爲啓下俾臺啓重而國體尊焉上曰非其時也出擧條龜朝曰懲貪之典有國所重而伏況我殿下每念生民之疾苦恒軫守令之貪墨前後絲綸戒飭截嚴苟或現發不少饒貸而貪官汚吏猶未懲戢肅川府使任長源偏被包容之大德厚蒙罔極之洪渥雖或有貪汚無厭之心宜其有淬勵圖報之念乃於房任之差出也至使衙客傔從暗自捧賂而猶慮中間之分利白日公堂大開貨門恬不知愧親自定價西來之人無不唾罵此等貪鄙之人不可置之字牧之列請肅川府使任長源施以竄配之典以爲懲勵之地焉上曰令該府拿問可也出擧條龜朝曰各邑邸吏之自相賣買卽吏隷之事也士夫干預猶云羞恥況宰相乎月前京兆有恩津邸吏相訟之事該堂催納本文記而終不現納至於杖問之境而乃以在於判書洪檍家納供該堂屢次催促於其家而百般推托終不入送其後堂上仍而退訟尙未決折事之駭然莫此爲甚請判書洪檍施以譴罷之典退訟之該堂捧現告亦施譴罷之典焉上曰該堂事無論本事虛實退訟之故自速人言依啓重臣事篤老崇秩之人不可置之䵝䵢之科其委折令該房問啓可也出擧條上曰臺言無或爽實而然耶重臣事寧有是理其時該堂果誰也得濟曰臣於伊時待罪本府矣樂游曰摠戎使李得濟以漢城府堂上纔已譴罷矣將兵之任不可一刻無摠察之人何以爲之乎上曰摠戎使姑勿出代壯勇大將兼察牌招聽傳敎可也出擧條得濟先退上曰近來凡於格例邊擧皆茫昧良可歎也他承旨入侍之後引見命下則次對承旨例當隨史官偕入豈可更爲成班於閤外乎該承旨事誠駭然矣至於史官座目則他承旨入侍已爲捧入則尤何可更入乎此等事豈不沓沓之甚乎秉模曰次對詣閤之前承旨先爲入侍則引見命下之後不當更待殿座而班於閤外史官座目尤不當疊入而似此格例致煩提飭當該承旨從重推考何如上曰近來涉於應行格例做錯每如此如此不已則殿座不爲呼唱而承旨當爲入侍乎此承旨稍有可望於院務者亦如此以致大臣卿宰之不卽隨史官入侍後弊之外有關朝體禁推可也出擧條上曰向以玉堂前導事有所下敎矣果已分付乎樂游曰已爲分付矣上曰近來事類多昧例向因承宣聞之則玉堂前導復舊例爲之云誠駭然矣月前金履度閔耆顯兩人之新除玉堂也爲其榮耀許以鑞牌前導於闕內前導云者只令以鑞牌前引非謂其作呵導之聲也館吏因此來言于政院以爲兩玉堂旣已前導此後玉堂之呵導當復舊例爲可乎云云其時在院都承旨亦不以其言爲不然蓋玉堂故事初無呵導矣內閣設置之後援用湖堂故事使之金牌前導許其呵呼而爲玉堂者恥其不如亦復效之創出無於前之例自作呵導之聲堂堂玉署乃有此侵官之擧者亦爲貽羞朝廷之一端亦嘗下敎禁之禁其呵導正所以復舊則今乃以呵導爲復舊者豈非昧例之甚乎諸宰中曾經玉堂年久人亦有知故規者乎得臣曰玉堂自古無呵導之規所謂前導只是前引而行矣上曰刑判是多年立朝之人此等故事亦當諳鍊筵退後須以此意詳諭也登筵玉堂亦爲聞知乎履載曰不能詳知矣上曰此雖微事亦關儀章當爲而不爲猶且不可況不當爲而爲之者乎凡今之名登瀛選者孰不愛護名檢而該玉堂則地處人望果何如也來頭進取無官不做其所檢飭尤當自別格例邊事豈容放倒乎筵退後須詳問於卿宰中諳鍊故事人書揭館壁轉相告戒毋或違越也履載曰此莫非未諳格例之致若詳知則豈有此事乎上曰春坊之前導亦甚不成說矣二直提學果爲知委乎晩秀曰已爲詳諭矣仍奏曰呵導之制亦係儀章曾於戊戌年弘文館博考草記批旨歷擧唐宋之制及國朝故規以有鹵簿無鹵簿官雙引一引闕內闕外呵導前導之分自一品至四品文武官奉命與趨朝之別特下十行申明定制寔出於我聖上尊堂陛嚴典章之盛意大小廷臣自當恪遵奉行而近聞玉堂官錯認以古則玉堂有闕內呵導近因下敎而不得行云不可但以昧例言蓋前導與呵導有異闕內呵導非承旨臺閣則不得爲惟內閣直提學直閣待敎用湖堂故事金牌前導許其呵呼非時任則雖檢校閣臣亦不得爲之玉堂官則故事只令館隷前引而已初無呵喝之例鑞牌則止於闕外今若以玉堂而行承旨臺閣之事則非但壞例實涉侵官至於春坊前導亦與玉堂同日前因下敎已爲知委而此事之古例則然新入三司之人或多未能詳知者不可無一番申明定式之擧以臣所奏書揭弘文館及侍講院俾各遵此施行似好故敢此仰達矣上曰依爲之出擧條命達淳進奏職姓名敎曰該道諸邑中右沿一帶連歲告歉困瘁之民殆難聊生比來旱乾又復如此念之及此誠切矜悶救恤之方當有別般施措此乃道伯之最先留意處而若其隨宜裁處專係術者之能何煩筵敎爲哉大抵威生於廉明生於公爲旬宣者若務此箇道理則諸條弊瘼自當隨處蘇革而耕耘之愆期專由於水旱之不適苟以興水利之政爲急務則水旱之憂庶可稍弛矣仍命宣諭訖命達淳先退上曰使行渡江當在何日秉模曰來月望間似當渡江矣仍命次對先退命書榻敎曰前假注書申在明仍察上注書命退承史以次退出